Source: https://www.tyoelakelakipalvelu.fi/telp-publishing/vepa/document.faces?document_id=300201
Timestamp: 2020-06-05 08:33:37+00:00
Document Index: 24535379

Matched Legal Cases: ['§ 4', '§ 4', '§ 4', '§ 4', 'kko ', 'kko ', 'kko ', 'kko ']

Lomautuksen vaikutus osa-aikaeläkkeeseen | Työeläkelakipalvelu
Lomautuksen vaikutus osa-aikaeläkkeeseen
TyEL 16 § 4 Osittaisen varhennetun vanhuuseläkkeen määrä
YEL 13 § 4 Osittaisen varhennetun vanhuuseläkkeen määrä
MYEL 36 § 4 Osittaisen varhennetun vanhuuseläkkeen määrä
MEL 16 § 4 Osittaisen varhennetun vanhuuseläkkeen määrä
Lomautuksen vaikutus osa-aikaeläkkeeseen on samanlainen riippumatta siitä, milloin eläkelaitos saa tiedon lomautuksesta
Lomautuksen vaikutus osa-aikaeläkkeeseen on sama riippumatta siitä, milloin eläkelaitos saa tiedon lomautuksesta. Jos työntekijä lomautetaan toistuvasti, osa-aikaeläkkeen saamisen edellytysten täyttymistä arvioidaan kokonaistilanteen perusteella.
Työntekijä voi olla lomautettuna siten, että hän
on kokonaan poissa työstä (kokonaan lomautus)
työskentelee osan viikkoa (osittainen lomautus)
on töissä vuoroviikoin (vuorolomautus).
Työnantajan on ilmoitettava lomauttamisesta työntekijälle viimeistään 14 päivää ennen lomautusta. Lomautusilmoituksessa on ilmoitettava
lomautuksen kesto tai arvioitu kesto.
Yleensä lomautusilmoituksessa ilmoitetaan myös työaika lomautuksen aikana.
Osa-aikaeläkkeensaajan ilmoitusvelvollisuus
Osa-aikaeläkkeensaajan on ilmoitettava eläkelaitokselle välittömästi, jos hänet lomautetaan osa-aikatyöstä.
Eri lomautustilanteet vaikuttavat osa-aikaeläkkeeseen eri tavoin
Kokonaan lomautuksessa lomautuksen kesto ratkaisee
Jos osa-aikaeläkkeensaaja on kokonaan pois työstä, lomautuksen vaikutus osa-aikaeläkkeeseen riippuu siitä, onko osa-aikaeläkkeensaaja yhdenjaksoisesti pois osa-aikatyöstä enintään 6 viikkoa vai kauemmin.
Kokonaan lomautus enintään 6 viikoksi
Osa-aikaeläkkeensaajan lomauttaminen alle 6 viikoksi ei lakkauta osa-aikaeläkettä työstä poissaolon vuoksi. Jos lomautus kuitenkin jatkuu yli 6 viikon ajan, osa-aikaeläke lakkautetaan.
Osa-aikaeläke kuitenkin lakkautetaan, jos ansiot vuosivalvonnassa jäävät alle 35 prosentin rajan.
Kokonaan lomautus yli 6 viikoksi
Jos osa-aikaeläkkeensaaja lomautetaan yli 6 viikoksi, osa-aikaeläke lakkautetaan lomautuksen alkamista seuraavan 6 viikon kuluttua. Osa-aikaeläke lakkautetaan kuukauden lopussa, vaikka 6 viikon aika täyttyisikin keskellä kalenterikuukautta. Osa-aikaeläke lakkautetaan 6 viikon kuluttua lomautuksen alkamisesta riippumatta siitä, onko ennen lomautuksen alkamista ollut työskentely- vai eläkejakso.
Osittaisessa lomautuksessa ja vuorolomautuksessa tarkastellaan osa-aikaeläkkeen saamisen edellytysten täyttymistä lomautuksen aikana
Osittain lomautettu työntekijä työskentelee säännöllisesti, mutta vähemmän kuin osa-aikatyöstä on alun perin sovittu. Vuorolomautus rinnastetaan osittaiseen lomautukseen.
Osittaisessa lomautuksessa tarkastellaan osa-aikaeläkkeen saamisen edellytysten täyttymistä lomautuksen aikana. Arvionnissa käytetään lomautusilmoituksen tietoja. Eläkelaitos voi pyytää työntekijältä tai työnantajalta myös muuta selvitystä.
Jos osa-aikaeläkkeen saamisen edellytykset eivät täyty, osa-aikaeläke lakkautetaan
lomautuksen alkamiskuukauden loppuun
jos lomautus on alkanut kalenterikuukauden ensimmäisenä päivänä, edeltävän kalenterikuukauden loppuun.
Osittaisen lomautuksen tilanteissa tulee yleensä arvioitavaksi, ovatko osa-aikatyön ansiot lomautuksen aikana 35 – 70 prosentin rajoissa vakiintuneesta ansiosta. Työajan ja ansioiden tulee lisäksi vastata toisiaan.
Käytännössä osittainen lomautus johtaa osa-aikaeläkkeen lakkauttamiseen helpommin kuin kokonaan lomautus.
Osa-aikaeläkeoikeus lomautuksen jälkeen
Eläkelaitos tarkastelee osa-aikaeläkeoikeutta lomautuksen päätyttyä. Jos osa-aikaeläkkeen maksaminen on ollut keskeytettynä ja osa-aikaeläkeoikeus on edelleen olemassa, eläkelaitos myöntää osa-aikaeläkkeen lomautuksen päättymispäivää seuraavan kuukauden alusta.
Lakon ja työsulun vaikutusta osa-aikaeläkkeeseen arvioidaan samalla tavalla kuin lomautustilanteissa
Lakon ja työsulun vaikutus osa-aikaeläkkeeseen arvioidaan kuten lomautustilanteissa. Ratkaisevaa on, onko eläkkeensaaja yhdenjaksoisesti poissa työstä enintään 6 viikkoa vai kauemmin.
Lakko tai työsulku kestää yli 6 viikkoa
Jos lakko tai työsulku kestää yli 6 viikkoa, osa-aikaeläke lakkautetaan lakon tai työsulun alkamista seuraavan kuuden viikon kuluttua. Osa-aikaeläke lakkautetaan riippumatta siitä, onko aika ennen lakon tai työsulun alkamista ollut työskentely- vai osa-aikaeläkejakso. Jos 6 viikon aika täyttyy keskellä kalenterikuukautta, osa-aikaeläke lakkautetaan 6 viikon päättymiskuukauden loppuun.
Lakko tai työsulku kestää enintään 6 viikkoa
Jos lakko tai työsulku kestää enintään 6 viikkoa, osa-aikaeläkettä ei lakkauteta työstä poissaolon vuoksi.
Osa-aikaeläke voi kuitenkin tulla lakkautettavaksi, jos ansiot jäävät vuosivalvonnassa alle 35 prosentin rajan.